ร้าน Akihiro ตั้งอยู่ที่โครงการ U-Village ใกล้กับประตูเชียงรากของมธ.รังสิตโดยสังเกตตัวร้านจะอยู่ตรงข้ามกับร้าน nana steak ค่ะ โครงการมีที่จอดรถเยอะแยะ จอดได้เลยนะคะ

 ทางร้านเป็นร้านอาหารญี่ปุ่นที่เน้นซูชิเป็นหลักค่ะ ซูชิเริ่มต้นที่คำละ 10 บาทเท่านั้นเอง ส่วนเมนูอื่นๆจะมีไม่ค่อยเยอะ จะเป็นพวกโรล ข้าวหน้าต่างๆ และอาหารทานเล่นค่ะ

อาหารโดยรวมรสชาติกลางๆค่ะ ไม่ว้าวมาก แต่อร่อยใช้ได้ ไม่แย่ค่ะ ตามราคา เพราะเอาจริงราคาก็ไม่ได้สูงมาก เทียบกับคุณภาพที่ได้ สมเหตุสมผลเลยค่ะ

ส่วนเมนูที่สั่งวันนี้มี
ซาชิมิแซลมอน (109) 
ปลาลายสวยเลยนะคะ รสชาติทั่วไปค่ะ ไม่สดขนาดนั้นแต่ก็ไม่คาว

ลาบแซลมอน (129)
ที่จริงเมนูนี้จะเสิร์ฟมาพร้อมกับเกี๊ยวกรอบไว้กินด้วยกัน แต่พอดีวันที่ไปกินทางร้านแจ้งว่าเกี๊ยวกรอบหมด ทางเราจึงขอให้เสิร์ฟแป้งเทมปุระกรอบมากินคู่กันแทนค่ะ เพราะอยากกินของกรอบๆ555555 ทางร้านก็น่ารักนะคะ จัดให้ตามคำขอ ลาบรสชาติดีเลยค่ะ ข้าวคั่วเยอะและหอมดี ใส่ผักมาเยอะมากแต่ก็ได้ปลาเยอะเหมือนกันค่ะ

ยำแซลมอน (129)
ผักเยอะเหมือนกันค่ะ แต่ก็ได้ปลาเยอะเลยไม่มีปัญหา น้ำยำรสกลมกล่อมดีค่ะไม่เผ็ดมาก แต่รสออกหวานนำไปหน่อย

โรลเทมปุระ (169)
เสิร์ฟมาทั้งหมด 8 ชิ้นค่ะ น้ำมายองเนสที่ราดมาอร่อยมาก แต่เสียดายราดน้อยไปหน่อย ส่วนแป้งกรอบๆถ้ามาแบบร้อนๆคงอร่อยกว่านี้ อันนี้คงทอดทิ้งไว้ก่อนเสิร์ฟซักพัก

ข้าวหน้าแซลมอน (169)
ข้าวเสิร์ฟมาพร้อมกับซุปมิโสะร้อนๆ 1 ถ้วยค่ะ ได้ปลามาทั้งหมด 7 ชิ้น แต่ชิ้นจะบางกว่าที่สั่งแบบซาชิมิเล็กน้อย ข้างบนโรยไข่กุ้งมาเยอะเลยค่ะ รสชาติโดยรวมก็ปานกลางค่ะ

ส่วนเครื่องดื่ม ทางร้านมีชาเขียวบริการฟรีค่ะ ดีมากๆเลย

วันที่ไปกินทางร้านมีโปรโมชั่นลด 20% เมื่อสั่งอาหารเกิน 300 บาทค่ะ เนื่องจากสั่งกันไปเยอะมาก พอคิดราคาออกมาก็เป็นที่น่าพอใจอยู่นะคะ